На основу члана 119. ст. 1. т. 1) Закона о основама система образовања и васпитања („Сл. гласник РС”, бр. 88/2017 - у даљем тексту: Закон) и члана 74 Статута Основне школе „ Јован Поповић“ у Београду, Школски одбор школе  на своjоj 24 редовноj седници одржаноj дана 27.02.2018. године, jедногласно доноси

**Правилник о испитима у основноj школи**

**Члан 1.**

Овим правилником утврђуjу се врсте испита, рокови за полагање испита, испитна комисиjа, организациjа и начин полагања испита, оцењивање на испиту, вођење евиденциjе о испитима и правна заштита ученика у вези са полагањем испита у Основноj школи “ Јован Поповић“ у Београду (даље: Школа), у складу са Законом, Законом о основном образовању и васпитању и Статутом Школе.

**1.Врсте испита и рокови за полагање**

**Члан 2.**

У Школи се полажу:

–  разредни испит;

–  поправни испит;

–  испит из страног jезика коjи ученик ниjе изучавао у Школи;

–  завршни испит;

–  испит у поступку бржег напредовања ученика;

–  испит по приговору;

–  испити ученика осмог, односно завршног разреда коjи има више од две недовољне закључне броjчане оцене или не положи поправни испит.

***1.1. Разредни испит***

**Члан 3.**

Разредни испит полаже ученик коjи ниjе оцењен из jедног или више наставних предмета.

Ученик може бити неоцењен из наставног предмета уколико ниjе похађао наставу више од трећине укупног годишњег броjа часова тог предмета и уколико се оцењивањем утврди да ниjе достигао образовне стандарде на основном нивоу.

Ученик коjи на разредном испиту добиjе недовољну оцену из jедног или два наставна предмета или не приступи полагању разредног испита jедног или два наставна предмета, полаже поправни испит.

Ученик коjи на разредном испиту добиjе недовољну оцену из више од два наставна предмета или не приступи полагању разредног испита из више од два наставна предмета, понавља разред, у складу са Законом.

***1.2. Поправни испит***

**Члан 4.**

Поправни испит полаже ученик од четвртог до осмог разреда коjи на краjу другог полугодишта има до две недовољне закључне броjчане оцене из обавезних предмета.

Ученик од четвртог до седмог разреда полаже поправни испит у августовском испитном року, а ученик осмог, односно завршног разреда у jунском и августовском испитном року.

Ученик коjи полаже поправни испит обавезан jе да похађа припремну наставу, коjу jе Школа дужна да организуjе непосредно пре полагања поправног испита.

Ученик коjи положи поправни испит завршава разред.

Ученик од четвртог до седмог разреда коjи на краjу другог полугодишта има више од две недовољне закључне броjчане оцене и ученик коjи не положи поправни испит или не приступи полагању поправног испита, понавља разред.

Ученик осмог, односно завршног разреда коjи има више од две недовољне закључне броjчане оцене или не положи поправни испит, не понавља разред, већ завршава започето образовање и васпитање у истоj школи полагањем испита из предмета из коjег има недовољну оцену, у складу са Законом.

Ученик осмог разреда основног образовања и васпитања коjи положи поправни испит, стиче право да полаже завршни испит у основном образовању и васпитању у прописаним роковима.

***1.3. Испит из страног jезика***

**Члан 5.**

Ученик може да полаже испит из страног jезика коjи ниjе изучавао у Школи.

Испит из става 1. овог члана полаже се по прописаном програму наставе и учења за одређени разред.

Школа издаjе ученику уверење о положеном испиту.

Испит из страног jезика може да се полаже и у другоj школи коjа остваруjе програм тог jезика.

Изузетно, ученику може да се призна уверење о положеном испиту из страног jезика као доказ о савладаности програма страног jезика за одређени разред, ако jе то у наjбољем интересу ученика, уколико jе ученик наставио стицање основношколског образовања у другоj школи у коjоj се изучава други страни jезик у односу на школу у коjоj jе претходно стицао основношколско образовање и васпитање.

Оцена о положеном испиту из страног jезика уноси се у прописану евиденциjу.

***1.4. Завршни испит***

**Члан 6.**

Након завршеног осмог разреда ученик полаже завршни испит писаним путем - решавањем тестова.

Програмом завршног испита одређуjу се наставни предмети из коjих ученик полаже завршни испит.

Прилагођавање завршног испита за ученике коjима jе потребна додатна подршка врши се у складу са врстом потребне додатне подршке.

Школа ученику издаjе уверење о обављеном завршном испиту.

Полагањем завршног испита ученик стиче право на упис у средњу школу, у складу са Законом и законом коjи уређуjе област средњег образовања и васпитања.

Регуларност завршног испита обезбеђуjе директор.

Резултати завршног испита служе Школи за утврђивање квалитета рада наставника и Школе, ослонац су за развоjно планирање и унапређивање свеукупног рада Школе и служе Министарству за процену стања и напретка образовања у Републици Србиjи.

На основу резултата завршног испита не врши се рангирање школа, али успешне школе, коjе покажу изузетну педагошку вредност, могу да се награде, а неуспешне се упозораваjу на потребу унапређивања свог рада.

***1.5. Испит у поступку бржег напредовања ученика***

**Члан 7.**

Ученик коjи се истиче знањем и способностима у току jедне школске године може да заврши два разреда полагањем испита и да заврши основну школу у року краћем од осам, али не краћем од шест година, под условима и по поступку коjи прописуjе министар.

**Члан 8.**

***1.6. Испит по приговору***

Испит по приговору полаже ученик коjи jе поднео приговор на оцену из предмета и владања у току школске године, приговор на закључну оцену из предмета и владања на краjу првог и другог полугодишта и приговор на испит, уколико jе директор утврдио да jе приговор основан и да оцена ниjе jавно саопштена, образложена, односно да оцењивање ниjе у складу са прописима.

***1.7. Испити ученика осмог, односно завршног разреда коjи има више од две недовољне закључне броjчане оцене или не положи поправни испит***

**Члан 9.**

Ученик осмог, односно завршног разреда коjи има више од две недовољне закључне броjчане оцене или не положи поправни испит, не понавља разред, већ завршава започето образовање и васпитање у Школи полагањем испита из предмета из коjег има недовољну оцену, у складу са Законом.

Ученик осмог разреда основног образовања и васпитања коjи положи поправни испит, стиче право да полаже завршни испит у основном образовању и васпитању у прописаним роковима.

**Члан 10.**

Испити из члана 3, 4, 5. и 7. овог правилника полажу се пред испитном комисиjом од три члана, од коjих су наjмање два стручна за предмет.

**2. Испитни рокови**

**Члан 11.**

Испити могу се полагати у следећим испитним роковима:

- септембарски;

- новембарски;

- jануарски;

- априлски;

- jунски;

- августовски.

Ученик од четвртог до седмог разреда полаже поправни испит у августовском испитном року, а ученик осмог разреда у jунском и августовском испитном року.

**3.Испитна комисиjа**

**Члан 12.**

Директор Школе доноси решење коjим именуjе чланове Испитне комисиjе.

Испитна комисиjа се образуjе за сваки испитни рок и поjединачни испит.

Испити се полажу пред испитном комисиjом коjа се састоjи од три члана, од коjих наjмање два мораjу бити стручна за предмет. Један од чланова комисиjе jе председник.

Ако Школа нема потребан броj стручних лица за одговараjући предмет, ангажуjе се стручно лице из друге школе.

**Члан 13.**

Када jе неки од именованих чланова испитне комисиjе одсутан, директор ће решењем одредити новог члана комисиjе наjкасниjе до почетка одржавања испита. У случаjу да се не обезбедизамена одсутног члана комисиjе, саставља се записник, а директор одређуjе нови рок за полагање испита.

У комисиjи коjа се формира поводом приговора на оцену или на жалбу на оцену члан испитне комисиjе на испиту не може бити наставник чиjа jе оцена оспорена или на чиjи предлог jе утврђена закључна оцена.У саставу комисиjе коjа jе образована у случаjу поништавања испита не могу бити чланови комисиjе чиjи jе испит поништен.

**4.Начин полагања испита и оцењивање**

**Члан 14.**

Ученик jе у обавези да уредно и благовремено приjави испит.

Распоред приjављивања и полагања испита утврђуjе се за сваки рок и обjављуjе на оглсаноj табли школе наjмање два дана пре дана одређеног за приjављивање, односно полагање испита.

Ако ученик не дође на испит у предвиђено време, сматра се да jе одустао од полагања.

Ако ученик достави оправдање о спречености да изађе на испит, пре дана одређеног за полагање испита и затражи одлагање испита, директор доноси одлуку о оправданост разлога и о одлагању испита.

**Члан 15.**

Испити се полажу писмено и усмено.

Пре полагања испита, ученик се од стране чланова испитне комисиjе упознаjе са правима и обавезама за време полагања испита.

Ако се испит састоjи из писменог и усменог дела испита, прво се полаже писмени део.

Писмени део испита траjе 45 минута, односно један школски час.

Ученик у једном дану може да полаже писмени део испита из само једног предмета.

Приликом полагања писменог дела испита ниjе дозвољено коришћење помоћне литературе.

У току полагања писменог дела испита ученик jе у обавези да не напушта просториjу у коjоj се обавља писмени испит без одобрења испитне комисиjе, да не користи мобилни телефон, електронски уређаj или друга средства коjима се омета спровођење испита.

У току дана ученик може да ради писмени део испита само из jедног предмета.

**Члан 16.**

Усмени део испита полаже се извлачењем испитних листића.

Испитни листић садржи наjмање три испитна питања. Испитна комисиjа припрема испитна питања тако да она обухватаjу целокупно градиво наставног предмета.

Испитни листићи мораjу бити од исте хартиjе, jеднаке величине и боjе, оверени печатом Школе.

Испитних листића мора бити наjмање 10% више од броjа кандидата коjи полажу таj испит у току дана.

**Члан 17.**

Ученик може да замени испитни листић пре него што почне да одговара.

Замена испитног листића утиче на оцену на испиту и то се констатуjе у записнику.

На усменом испиту ученик има право да се припрема за одговоре 15 минута.

Ученик се за време испита не може служити литературом и другим средствима коjа му испитна комисиjа ниjе изричито одобрила, нити може користити помоћ других лица.

Сматра се да jе одустао од полагања испита ученик коjи изађе на испит, а цедуљу са испитним питањима врати испитноj комисиjи одмах по извлачењу.

**Члан 18.**

Ученик у jедном дану може да полаже наjвише два (2)испита који се обављају усмено.

**Члан 19.**

Испитна комисиjе утврђуjу оцену већином гласова.

Успех на испиту изражава се оценом : одличан (5), врло добар (4), добар (3), довољан (2) и недовољан (1) .

Оцена испитне комисиjе постаjе коначна уколико у Законом прописаном року не буде поднет приговор на испит, односно протеком рока за подношење приговора на испит.

**5.Записник о полагању испита**

**Члан 20.**

Записник о полагању испита Школа води за сваког ученика поjединачно.

Записник се води на обрасцу и на начин прописан Правилником о садржаjу и начину вођења евиденциjе и издавању jавних исправа у основноj школи.

Записник обавезно садржи следеће податке: име и презиме ученика, дан, место и време одржавања испита, предмет коjи се полаже, испитни рок, питања на писменом делу испита (односно назив писменог рада), jединствену броjчану оцену и потписе свих чланова испитне комисиjе, уз напомену уколико jе потребна.

**6.Приговор и жалба на оцену и испит**

**Члан 21.**

Ученик, његов родитељ, односно други законски заступник има право да поднесе приговор на испит.

Приговор на испит подноси се директору Школе у року од 24 сата од саопштавања оцене на испиту.

Директор Школе, у сарадњи са стручним сарадником и одељенским старешином, одлучуjе о приговору из става 1. овог члана у року од 24 сата, претходно прибављаjући изjаву наставника.

Ако утврди да jе оцена на испиту изведена противно прописима, поништиће испит и упутиће ученика на поновно полагање испита. Испит се организуjе у року од три дана од дана подношења приговора.

Када jе поништен испит, директор образуjе нову комисиjу у чиjем саставу не могу да буду чланови комисиjе чиjи jе испит поништен.

Оцена комисиjе jе коначна.

**7. Eвиденциjа о испитима**

**Члан 22.**

Школа води евиденциjу о испитима.

Евиденциjу о испитима чине подаци о разредним, поправним испитима, о завршном испиту у основном образовању и васпитању и другим испитима, у складу са Законом.

Резултати на завршном испиту чуваjу се траjно.

Сви подаци из евиденциjе о осталим испитима у основноj школи чуваjу се десет година.

**8.Завршне одредбе**

**Члан 23.**

Оваj правилник ступа на снагу осмог дана од дана обjављивања на огласноj табли Школе.

**Члан 24.**

Ступањем на снагу овог Правилника престаjе да важи Правилник о испитима ученика броj  1511/1 од 17.09.2015. године.

Оглашено на огласној табли 28.02.2018. године.

У Београду,      Председник школског одбора:

27.02.2018. године \_\_\_\_\_\_\_\_\_\_\_\_\_\_\_\_\_\_\_\_\_\_

Мирослав Јоксимовић